Januaraftalen
Januaraftalen er en omfattende samarbejdsaftale, som i januar 2019 blev indgået af de to regeringspartier i Sverige – Socialdemokraterna og Miljöpartiet – og to af de borgerlige oppositionspartier, Centerpartiet og Liberalerna. Aftalen indeholdt mere end 70 konkrete punkter af betydning for et eller flere af de fire partier, hvor det mere eller mindre klart var specificeret, hvad der skulle ske.
Mange af punkterne var især præget af de to borgerlige partiers synspunkter, da det var deres pris for at støtte den rød-grønne koalitionsregering. Et af punkterne var fri huslejedannelse i nybygget udlejningsbyggeri, hvilket til gengæld ikke var acceptabelt for Vänsterpartiet, som derfor i forsommeren 2019 gav udtryk for, at man ikke havde tillid til regeringen. Det førte til en regeringskrise, som dog blev afværget.
Liberalerna var på det tidspunkt trådt ud af Januaraftalen og opgav også sin aktive støtte til regeringen Löfven; Centerpartiet forlod også aftalen, men fortsatte at støtte regeringen, angiveligt for at sikre, at Sverigedemokraterna ikke fik nogen indflydelse på, hvem der skulle danne regering i Sverige.